## El 84,2 % de les persones usuàries de Metrovalencia obté informació sobre el servici de metro i tramvia a través dels canals digitals

*** La web (56 %) encapçala la classificació, seguida de l'app (28,7 %), xarxes socials (5,5 %) i cercadors d'Internet (3,3 %)
* En els canals tradicionals, cartells i plànols representen el 16,7 %, i el personal d'FGV, el telèfon gratuït i els mitjans de comunicació, el 2,9 %**

El 84,2 % de les persones usuàries de Metrovalencia obtenen la informació que necessiten sobre el servici que presta Ferrocarrils de la Generalitat Valenciana (FGV) a la província de València a través dels diferents canals digitals que l'empresa pública posa a la disposició dels clients.

Dins d'este 84,2 %, el canal digital més utilitzat és la [pàgina web de Metrovalencia](http://www.metrovalencia.es), amb un 56 %, seguit de l'app, amb un 28,7 %; les diferents xarxes socials (Facebook i X, abans Twitter), amb un 5,5 %, i els cercadors d'Internet, amb un 3,3 %.

Si atenem l'edat de les persones que viatgen i que utilitzen els canals digitals, es pot observar que, entre els qui tenen menys de 20 anys, el 92,8 % utilitza almenys un d'estos canals; entre les persones entre 20 i 24 anys, el 91 %; entre els 25 i 29 anys, el 87,5 %; entre els 30 i 39 anys, el 86,6 %; entre els 40 i 49 anys, el 80,6 %; entre 50 i 59 anys, el 76,6 %, i entre els majors de 60 anys, el 47 % utilitza algun o diversos dels canals digitals.

La divisió per línies de les persones que més informació obtenen per canals digitals, per damunt de la mitjana esmentada del 84,2 %, l'encapçalen l'L1 (Bétera-Castelló), amb un 88,9 %, l'L4 (Mas del Rosari - Doctor Lluch), amb un 88,3 %; l'L9 (Alboraia Peris Aragó - Riba-roja de Túria), amb 87,9 %, i l'L3 (Rafelbunyol-Aeroport), amb el 85,4 %.

Cal destacar que totes estes línies esmentades tenen centres universitaris en el recorregut, ja que en l'L1 està la Universitat CEU Sant Pau; en l'L4, el campus de Burjassot i els de Tarongers, i en l'L9 i L3, les facultats de Blasco Ibáñez, per la qual cosa el passatge és més jove que en la resta de les línies.

**Canals tradicionals**

Entre els canals tradicionals, els elements informatius instal·lats en les estacions de metro i tramvia, com són els cartells i plànols, són l'eina triada pel 16,7 % de les persones que viatgen en Metrovalencia, a molta distància del 84,2 % esmentat dels canals digitals.

En este cas, a l'inrevés que en els canals digitals, els segments d'edat que més utilitzen els elements més tradicionals són els majors de 60 anys, un 45,9 %, i els compresos entre 50 i 59 anys, un 25,4 %.

En la llista de canals tradicionals en què es pot obtindre informació del servici de metro i tramvia també es troben altres mètodes, com poden ser les taquilles, el personal d'FGV, el telèfon gratuït 900 46 10 46, els mitjans de comunicació tradicionals (premsa, ràdio i televisió) o consulta a familiars. Tots estos canals representen el 2,9 % del total.

Fecha: 08/10/2023